贈談星達士
作者：王邁
朝代：宋

paragraphs: 列肆競談星，謬者十八九。
達士何許人，儔中推好手。
精步宿羅胸，縱談鬼擘口。
技絕固招窮，鶉衣不掩肘。
朅來訪臞翁，意欲相擊扣。
翁命翁自知，不問子休咎。
蒼生命甚危，子亦知乎否。
魏闕妖狐翔，吳江水獸吼。
馮夷肆陸梁，富媼難載負。
强寇噬邊州，湖堧經踐蹂。
王師戰且弱，鉞鈍甲兵朽。
流民滿江濆，溝洫紛骸髏。
京米貴於金，十千可一斗。
暮夜光燭天，彗星大於帚。
災眚此非常，其敢飲以酒。
都人極皇皇，如魚驚在笱。
國脈眇一絲，病固有從受。
西山薨於前，鶴山繼於後。
洪蔣與李徐，俱作修文友。
吳訃漫塘翁，廣哭菊坡叟。
天爲國生賢，福賢理宜厚。
何事數鉅公，不爲國耆耉。
周堪劉向亡，老光握靈壽。
元城了翁去，賊京得皓首。
賢者今餘幾，其生皆不偶。
或入在朝廷，或出爲牧守。
或未脫丹書，或猶耕岩藪。
煩子布星躔，爲余細分剖。
孰可坐廟堂，孰竟死田畝。
孰堅如松篁，孰脆如蒲柳。
天如祚吾宋，存者必長久。
狂生何能爲，自分安老醜。
無地堪植錐，仰空長擊缶。
昂藏作丈夫，諂佞羞妾婦。
寧可效熊經，不出隨狗苟。
但願世道寧，天宇息塵垢。
廷無憸壬人，周召置左右。
邊無兒戲軍，廉藺善攻取。
庶幾老餘生，官職乎何有。
閒日教子書，不教子學走。